Document ID: 32010D0750

KOMISSION PÄÄTÖS,
annettu 3 päivänä joulukuuta 2010,
Euroopan maatalouden ohjaus- ja tukirahastosta (EMOTR) rahoitettavien, siirtymäaikana toteutettavien maaseudun kehittämisohjelmien päättämisen yhteydessä Virolle, Kyprokselle, Latvialle, Liettualle, Maltalle, Puolalle ja Slovakialle maksettavasta tai niiltä perittävästä loppumaksusta
(tiedoksiannettu numerolla K(2010) 8471)
(Ainoastaan kreikan-, latvian-, liettuan-, maltan-, puolan-, slovakin- ja vironkieliset tekstit ovat todistusvoimaiset)
(2010/750/EU)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon neuvoston asetuksen (EY) N:o 1257/1999 soveltamista koskevista yksityiskohtaisista siirtymäkauden säännöistä Tšekissä, Virossa, Kyproksessa, Latviassa, Liettuassa, Unkarissa, Maltassa, Puolassa, Sloveniassa ja Slovakiassa EMOTR:n tukiosastosta rahoitettavien maaseudun kehittämistoimenpiteiden osalta 5 päivänä tammikuuta 2004 annetun komission asetuksen (EY) N:o 27/2004 (1) ja erityisesti sen 3 artiklan 4 kohdan,
ottaa huomioon rakennerahastoja koskevista yleisistä säännöksistä 21 päivänä kesäkuuta 1999 annetun neuvoston asetuksen (EY) N:o 1260/1999 (2) ja erityisesti sen 32 artiklan 3 kohdan,
ottaa huomioon Euroopan maatalouden ohjaus- ja tukirahaston (EMOTR) tuesta maaseudun kehittämiseen ja tiettyjen asetusten muuttamisesta ja kumoamisesta 17 päivänä toukokuuta 1999 annetun neuvoston asetuksen (EY) N:o 1257/1999 (3) ja erityisesti sen 47 artiklan 3 kohdan,
on kuullut maatalousrahastojen komiteaa,
sekä katsoo seuraavaa:
(1)
Komission päätöksessä 2009/984/EU (4) vahvistetaan Euroopan maatalouden ohjaus- ja tukirahastosta (EMOTR) rahoitettavien, siirtymäaikana toteutettavien maaseudun kehittämisohjelmien päättämisen yhteydessä Tšekille, Unkarille ja Slovenialle maksettava tai niiltä perittävä loppumaksu.
(2)
Yhteisen maatalouspolitiikan rahoituksesta 21 päivänä kesäkuuta 2005 annetun neuvoston asetuksen (EY) N:o 1290/2005 (5) 6 artiklan 2 kohdassa tarkoitettujen maksajavirastojen tilit on tarkastettu ja hyväksytty Viron, Kyproksen, Latvian, Liettuan, Maltan, Puolan ja Slovakian toimittamien, maaseudun kehittämistoimenpiteiden menoja koskevien tilinpäätösten ja niiden mukana toimitettujen tietojen perusteella varainhoitovuosien 2005 (6), 2006 (7), 2007 (8), 2008 (9) ja 2009 (10) osalta. Tilien tarkastamista ja hyväksymistä koskevat vastaavat päätökset on hyväksytty.
(3)
TRDI-ohjelmien viimeiseksi tukikelpoisuuspäiväksi vahvistettiin 31 päivä joulukuuta 2008. Viimeisen tukikelpoisuuspäivän pidennys myönnettiin Virolle, Maltalle ja Slovakialle. Menot, jotka aiheutuivat 16 päivän lokakuuta 2008 ja 30 päivän kesäkuuta 2009 välisenä aikana, ilmoitettiin vuoden 2009 tilinpäätöksissä. Ohjelmien menot tarkastettiin ja hyväksyttiin kokonaisuudessaan edellä mainituissa tilien tarkastamista ja hyväksymistä koskevissa päätöksissä.
(4)
Asetuksen (EY) N:o 1260/1999 32 artiklan 3 kohdassa säädetään, että ohjelmalle ennen loppumaksua suoritettavien maksujen kokonaiskertymä saa olla enintään 95 prosenttia yhteisön sitoumuksesta ohjelmalle.
(5)
Asetuksen (EY) N:o 27/2004 3 artiklan 4 kohdan mukaisten maaseudun kehittämismenojen osalta maksettava tai perittävä loppumaksu lasketaan viimeisimmän tilien tarkastamista ja hyväksymistä koskevan päätöksen sekä Viron, Kyproksen, Latvian, Liettuan, Maltan, Puolan ja Slovakian jäljempänä olevan johdanto-osan 6 kappaleen mukaisesti toimittamien lisätietojen perusteella.
(6)
Asianomaisia jäsenvaltioita pyydettiin siirtymäaikana toteutettavien maaseudun kehittämisohjelmien päättämistä ennakoitaessa toimittamaan tiedot ohjelmiin liittyvistä suorittamattomista veloista. Komissio tarkisti velkatiedot ja otti ne huomioon loppumaksun määrän laskemisessa.
(7)
Asetuksen (EY) N:o 1290/2005 30 artiklan 2 kohdan mukaisesti tämä päätös ei rajoita sellaisten myöhempien komission päätösten tekemistä, joilla jätetään Euroopan unionin rahoituksen ulkopuolelle menot, joita ei ole suoritettu Euroopan unionin sääntöjen mukaisesti,
ON HYVÄKSYNYT TÄMÄN PÄÄTÖKSEN:
1 artikla
Virossa, Kyproksessa, Latviassa, Liettuassa, Maltassa, Puolassa ja Slovakiassa sovellettavien maaseudun kehittämistoimenpiteiden osalta tämän päätöksen mukaisesti kultakin asianomaiselta jäsenvaltiolta perittävät tai niille maksettavat loppumaksun määrät vahvistetaan liitteessä.
2 artikla
Tässä päätöksessä vahvistetaan Euroopan maatalouden ohjaus- ja tukirahastosta (EMOTR) rahoitettavien, jäljellä olevien siirtymäaikana toteutettavien maaseudun kehittämisohjelmien loppumaksut.
3 artikla
Tämä päätös on osoitettu Viron tasavallalle, Kyproksen tasavallalle, Latvian tasavallalle, Liettuan tasavallalle, Maltan tasavallalle, Puolan tasavallalle ja Slovakian tasavallalle.
Tehty Brysselissä 3 päivänä joulukuuta 2010.

Labels: 18
15
4
6